
KAIP ELGTIS PRIE VANDENS TELKINIŲ!
Maudymosi sezonas pagal Lietuvos gamtines sąlygas prasideda birželio 1 d. ir baigiasi rugsėjo 15 d. Tačiau per žiemą, kiek primiršus elementarias maudynių taisykles, dažnas gali tapti nelaimės taikiniu. Kad būtų galima išvengti skaudžių nelaimių, Kretingos rajono savivaldybės administracija primena gyventojams, kaip saugiai elgtis prie vandens telkinių:
· Nesimaudykite nežinomose, nuošaliose vietose: geriau pasirinkti paplūdimį arba vietą, kur maudosi daugiau žmonių ir kur budi gelbėtojai. 
· Nepalikite prie vandens be priežiūros mažamečių vaikų. 
· Nestovėkite ir nežaiskite ten, kur galima netikėtai įkristi į vandenį. Tai gali būti prieplaukos ar molo kraštas, tiltas, status krantas.

· Nesimaudykite tamsiu paros metu.

· Neplaukite už plūdurų ar kitaip pažymėtų maudymosi vietos ribų. 
· Nešokinėkite į vandenį nežinomoje vietoje, kur galima susižaloti atsitrenkus į dugne esančius kietus arba aštrius daiktus. 

· Neplaukiokite ant pripučiamų čiužinių, padangų kamerų, savadarbių plaustų ar kitų priemonių. Ypač pavojinga išdykauti valtyje, vaikščioti joje, ją supti, nes valtis gali apsiversti.

· Nesimaudykite iškart po valgio, išgėrę alkoholinių gėrimų. Nepulkite į šaltą vandenį įkaitę saulėje, pirtyje ar saunoje, nes tai gali sukelti raumenų mėšlungį arba širdies paralyžių.

· Jeigu pradėjote skęsti, pasistenkite įkvėpti kuo daugiau oro, o dėmesį į save atkreipkite mojuodami rankomis.

· Naudokitės gelbėjimosi liemene, ypač kartu su vaikais ar prastais plaukikais.

· Pamatę skęstantį žmogų, šaukdami mėginkite atkreipti aplinkinių dėmesį ir iškvieskite gelbėjimo tarnybas telefonu 112. Tada apsidairykite, ar šalia nėra kokios nors gelbėjimo arba parankinės priemonės (gelbėjimo rato, valties, čiužinio ir kt.), kuria naudojantis būtų galima padėti skęstančiajam. Jeigu įmanoma, pamėginkite pasiekti skęstantįjį ranka, stora medžio šaka arba numeskite jam virvę.

· Įsidėmėkite, jog gelbėti skęstantįjį gali tik geras plaukikas, kuris išmano gelbėjimo būdus ir moka tai atlikti praktiškai.

· Negadinkite ar kitaip nenaikinkite informacinių ir kitų ženklų prie vandens telkinių.
· Maudykitės tik gerai žinomuose vandens telkiniuose, kur vandens kokybė yra gera ir nuolat tiriama.
Saugaus poilsio prie vandens!
